ตลาดหุ้นเอเชียลดลงเช้านี้ หลังดาวโจนส์ดิ่ง 300 จุด วิตกสงครามการค้าลุกลามทั่วโลก
ตลาดหุ้นเอเชียลดลงเช้านี้ หลังดาวโจนส์ดิ่ง 300 จุด วิตกสงครามการค้าลุกลามทั่วโลก หลังรัฐบาลสหรัฐฯเตรียมออกแถลงการณ์จำกัดการลงทุนต่อทุกประเทศทั่วโลก
26 มิ.ย. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ (26 มิ.ย.61) ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 300 จุดเมื่อคืน เนื่องจากนักลงทุนวิตกกังวลว่าสงครามการค้าอาจลุกลามเป็นวงกว้าง หลังรัฐบาลสหรัฐฯประกาศแผนการออกมาตรการจำกัดการลงทุนต่อทุกประเทศทั่วโลก ไม่ใช่เฉพาะจีน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,160.33 จุด ลดลง 177.82 จุด, -0.80%
ดัชนี SSE Composite ตลาดหุ้นจีนเปิดวันนี้ที่ 2,829.99 จุด ลดลง 29.35 จุด, -1.03%
ดัชนี HSI ตลาดหุ้นฮ่องกงเปิดวันนี้ที่ 28,881.18 จุด ลดลง 80.21 จุด, -0.28%
ดัชนี TAIEX ตลาดหุ้นไต้หวันเปิดวันนี้ที่ 10,730.90 จุด ลดลง 55.56 จุด, -0.52%
ดัชนี KOSPI ตลาดหุ้นเกาหลีใต้เปิดวันนี้ที่ 2,334.75 จุด ลดลง 23.13 จุด, -0.98%
ดัชนี FTSE STI ตลาดหุ้นสิงคโปร์เปิดวันนี้ที่ 3,245.79 จุด ลดลง 15.05 จุด, -0.46%
ดัชนี FBMKLCI ตลาดหุ้นมาเลเซียเปิดวันนี้ที่ 1,679.24 จุด เพิ่มขึ้น 1.14 จุด, +0.07%
ทั้งนี้ นายสตีเวน มนูชิน รมว.คลังสหรัฐฯ ทวีตข้อความวานนี้ว่า รัฐบาลสหรัฐฯเตรียมออกแถลงการณ์จำกัดการลงทุนต่อทุกประเทศทั่วโลก ไม่ใช่เฉพาะจีนเท่านั้น หากพบว่าประเทศใดละเมิดสิทธิทรัพย์สินทางปัญญาต่อสินค้าด้านเทคโนโลยีของสหรัฐฯ
อย่างไรก็ตาม ด้านประธานาธิบดีโดนัลด์ ทรัมป์ ระบุเตือนว่า ทุกประเทศที่ตั้งกำแพงการค้า และเรียกเก็บภาษีต่อสินค้านำเข้าจากสหรัฐฯ ควรจะยุติการกระทำดังกล่าว มิฉะนั้นจะเผชิญกับการตอบโต้จากสหรัฐฯ